የጦር መሳሪያ አስተዳደርና ቁጥጥር ረቂቅ አዋጅ ለምክር ቤቱ ቀረበ
የጦር መሳሪያ አስተዳደርና ቁጥጥር ረቂቅ አዋጅ ለህዝብ ተወካዮች ምክር ቤት ቀረበ።የኢፌዴሪ የህዝብ ተወካዮች ምክር ቤት 33ኛ መደበኛ ስብሰባውን ዛሬ አድርጓል።ምክር ቤቱ በዛሬው መደበኛ ስብሰባው የጦር መሳሪያ አስተዳደርና ቁጥጥር ረቂቅ አዋጅ ቀርቦለት ውይይት አድርጓል።የጦር መሳሪያ አስተዳደርና ቁጥጥር ረቂቅ አዋጅ የጦር መሳሪያ ቁጥጥር የሀገርንና የህዝብን ሰላምና ፀጥታ ለማስጠበቅ እንዲሁም የዜጎችን እና የህዝቦችን መብትና ደህንነት ለማስከበር አስፈላጊ መሆኑን በመገንዘብ መዘጋጀቱ ተነግሯል።ግለሰቦች የታጠቋቸውን የጦር መሳሪያዎች የህብረተሰቡን ሰላምና ፀጥታ ለማስጠበቅ ተግባር ሊውሉ የሚችሉበትን እድል መፍጠር አስፈላጊ በመሆኑ ነው የተዘጋጀው ተብሏል።በስራ ላይ ባሉ ህጎችና አሰራሮች ያልተፈተሹ ጉዳዮችን በዝርዝር ህግ መደንገግ እና ወጥነት ያለው ስርዓት መፍጠር በማስፈለጉና ሀገሪቱ ያፀደቀቻቸውን ህገ ወጥ የጦር መሳሪያ ቁጥጥርን የሚመለከቱ ዓለም አቀፍ ስምምነቶችን ለማስፈፀምና ዓለም አቀፍ ትብብር ለማድረግ የሚያስችል ስነ ስርዓት መዘርጋት አስፈላጊ በመሆኑ መዘጋጀቱን ታውቋል።በሀይማኖት ተቋማት፣ ህዝብ የሚበዛባቸው ስፍራዎች፣ በሰላማዊ ሰልፍ እና ምርጫ በሚካሄድባቸው አካባቢዎች የጦር መሳሪያ ፍቃድ ያለው ሰውም ቢሆን መሳሪያ ይዞ መንቀሳቀስ የሚከለክለው በረቂቅ አዋጁ ከተቀመጡ ድንጋጌዎች ውስጥም ተካቷል፡፡የጦር መሳሪያ ፍቃድን ማንኛውም መስፈርቱን የሚያሟላ ሰው ማውጣት ይችላል ነው የሚለው ረቂቅ አዋጁ፣ ሆኖም ግን በድርጅት ደረጃ የፖለቲካ ፓርቲዎች፣ የሀይማኖት ተቋማት እና በጎ አድራጎት ድርጅቶች ፍቃድ ማውጣት አይችሉም የሚለውም በረቂቅ አዋጁ ተደንግጓል።በተጨማሪም ምክር ቤቱ የባህልና ቱሪዝም ሚኒስቴር የ2011 በጀት ዓመት የ9 ወራት የእቅድ አፈጻጸም ሪፖርት አድምጧል።ምንጭ፡- ኤፍቢሲ)